S-380/2016

Mál þetta, sem dómtekið var 30. síðasta mánaðar, var höfðað með ákæru útgefinni af lögreglustjóranum á höfuðborgarsvæðinu 11. október síðastliðinn, á hendur S-kk-þgf A-kk-þgf H-kk-þgf, kt. 000000-0000, Klappakór 1d í Kópavogi, „fyrir umferðarlagabrot, með því að hafa fimmtudaginn 2. júní 2016 ekið bifreiðinni [...] sviptur ökurétti og óhæfur til að stjórna henni örugglega vegna áhrifa ávana- og fíkniefna (í blóði mældist tetrahýdrókannabínól 13 ng/ml), með 71 km hraða á klukkustund vestur Nýbýlaveg í Kópavogi, til móts við Lundabrekku, þar sem leyfður hámarkshraði var 50 km á klukkustund og að hafa ekið bifreiðinni umrætt sinn á nagladekkjum án heimildar“ og að hafa þannig brotið gegn 1. mgr. 37. gr., 1., sbr. 2. mgr. 45. gr. a., 1. mgr. 48. gr. og 1., sbr. 2. og 3. mgr. 59. gr. umferðarlaga nr. 50/1987 með áorðnum breytingum, sbr. 16. gr. reglugerðar nr. 822/2004 um gerð og búnað ökutækja, allt sbr. 1. mgr. 100. gr. umferðarlaga nr. 50/1987 með áorðnum breytingum.

Í ákæru er þess krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar samkvæmt 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006.

Um málsatvik er skírskotað til ákæru.

Ákærði hefur fyrir dómi skýlaust játað að hafa framið þau brot sem honum eru gefin að sök og var farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að sækjanda og ákærða hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er háttsemin réttilega heimfærð til refsiákvæða í ákæru. Ákærði hefur því unnið sér til refsingar.

Ákærði er fæddur í október árið [...] og hefur samkvæmt framlögðu sakavottorði þrívegis verið gerð refsing, en þar af hafa dómar frá 10. janúar 2014 og 18. desember 2015 áhrif við ákvörðun refsingar í þessu máli. Með þeim fyrri af þessum dómum var hann dæmdur til greiðslu 150.000 króna sektar og sviptur ökurétti í tólf mánuði, fyrir akstur án ökuréttinda og undir áhrifum ávana- og fíkniefna. Með síðari dómnum var hann svo dæmdur til greiðslu 440.000 króna sektar og sviptur ökurétti í tvö ár, fyrir að aka bifreið sviptur ökurétti og undir áhrifum áfengis og ávana- og fíkniefna.

Að framangreindum sakaferli virtum, sbr. 5. töluliður 1. mgr. 70. gr. almennra hegningarlaga nr. 19/1940 og að gættri 77. gr. sömu laga, þykir refsing ákærða samkvæmt 1. mgr. 100. gr. umferðarlaga, hæfilega ákveðin fangelsi í þrjátíu daga. Ekki eru efni til að skilorðsbinda þá refsingu.

Með vísan til 3. mgr., sbr. 1. mgr. 101. gr. og upphafsákvæðis 1. mgr. 102. gr. umferðarlaga, er ákærði jafnframt sviptur ökurétti ævilangt.

Með vísan til 1. mgr. 218. gr. laga nr. 88/2008 er ákærði dæmdur til að greiða sakarkostnað málsins, sem samkvæmt yfirliti um slíkan kostnað og með stoð í öðrum gögnum málsins, nemur samanlagt 76.971 krónu.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð :

Ákærði, S-kk-nf A-kk-nf H-kk-nf, sæti fangelsi í þrjátíu daga.

Ákærði er sviptur ökurétti ævilangt.

Ákærði greiði 76.971 krónu í sakarkostnað.

H-kk-nf Þ-kk-nf